आज बारह तारीख को लोकसभा चुनाव में चंपारण के मतदाताओं में से कोई अपनी पार्टी के लिये वोट दे रहा होगा, कोई अपनी जाति के लिये, कोई अपनी बिरादरी तो कोई किसी के दबाव में, कुछ वोट देने ही नहीं जायेंगे. हर मतदाता के पास वोट देने के लिये अलग अलग कारण होंगे लेकिन कोई भी चंपारण की वास्तविक चिंताओं के लिये वोट नहीं देगा. क्योंकि ये चिंताएं ना यहां के प्रशासन में है, ना निर्वाचित जन प्रतिनिधियों में और ना ही यहां की जनता में. ये कुछ ऐसे मुद्दे हैं जिनकी मौजूदगी यहां के मतदाताओं के जेहन में ही नहीं है. गौरतलब है कि चंपारण में लोकसभा की तीन सीट हैं और इन तीनों सीटों पर विगत पच्चीस वर्षों में कांग्रेस, राजद, भाजपा, और जद यु यानी राज्य की सभी मुख्य पार्टियों के सांसद रहे हैं. ऐसा भी हुआ है कि केंद्र और राज्य में सत्ताधारी दल के सांसद भी यहां थे, लेकिन इन वर्षों में भी यहां कुछ खास नहीं हुआ जबकि यह ऐतिहासिक, भौगोलिक, पर्यावरवण और सामरिक दृष्टि से एक महत्त्वपूर्ण इलाका है लेकिन आज भी इसे भारत के बेहद पिछड़े इलाकों में शामिल किया जा सकता है.